b'\n_START_ARTICLE_\nVytenis Vasyli\xc5\xabnas\n_START_PARAGRAPH_\nVytenis Vasyli\xc5\xabnas (g. 1939 m. rugs\xc4\x97jo 25 d. Kaune) \xe2\x80\x93 vargonininkas virtuozas, pianistas, geofizikas. \xc5\xbdinomo smuikininko ir pedagogo Izidoriaus Vasyli\xc5\xabno ir muzikos \xc5\xbeurnalist\xc4\x97s Elenos Jonu\xc5\xa1ait\xc4\x97s-Vasyli\xc5\xabnien\xc4\x97s s\xc5\xabnus.\n_START_SECTION_\nBiografija\n_START_PARAGRAPH_\n1944 m. su t\xc4\x97vais pateko \xc4\xaf Vokietij\xc4\x85, kur gyveno pab\xc4\x97g\xc4\x97li\xc5\xb3 stovyklose, v\xc4\x97liau \xe2\x80\x93 \xc4\xaf Austrij\xc4\x85, 1950 m. \xe2\x80\x93 \xc4\xaf Kolumbij\xc4\x85 (Piet\xc5\xb3 Amerika). 1951\xe2\x80\x931954 m. studijavo Kolumbijos Popayan konservatorijoje._NEWLINE_1954 m. atvyko \xc4\xaf JAV ir 1955\xe2\x80\x931958 m. priva\xc4\x8diai mok\xc4\x97si vargonuoti, nuo 1959 m. studijavo New England konservatorijoje Bostone. 1958\xe2\x80\x931962 m. Harvardo universitete studijavo fizik\xc4\x85 ir \xc4\xafgijo bakalauro laipsn\xc4\xaf. 1966 m. Masa\xc4\x8dusetso Technologijos institute gavo daktaro laipsn\xc4\xaf, v\xc4\x97liau \xe2\x80\x93 ir fizikos profesoriaus mokslin\xc4\xaf vard\xc4\x85. 1975 m. persik\xc4\x97l\xc4\x97 dirbti \xc4\xaf Vokietij\xc4\x85, buvo Max-Planck-Institut f\xc3\xbcr Aeronomie direktorius. Pagrindin\xc4\x97 mokslinio darbo sritis - erdv\xc4\x97s fizika ir planet\xc5\xb3 magnetosferos. Yra para\xc5\xa1\xc4\x99s apie 100 mokslini\xc5\xb3 straipsni\xc5\xb3. 1975 m. Amerikos Geofizik\xc5\xb3 draugijos apdovanotas James B. Macelwane vardo premij\xc4\x85._NEWLINE_Muzikos studijas prad\xc4\x97jo Kolumbijoje. Vargonavimo mok\xc4\x97si pas Arthur Howes, Catherine Byers, Donald Wiling. 1956\xe2\x80\x931964 m. su t\xc4\x97vu sureng\xc4\x97 daug instrumentin\xc4\x97s muzikos koncert\xc5\xb3, i\xc5\xa1leido plok\xc5\xa1teli\xc5\xb3 album\xc4\x85. 1966\xe2\x80\x931975 m. profesoriaus asistentas Masa\xc4\x8dusetso technologijos institute. Nuo 1975 m. dirbo Max Plancko institute Vokietijoje, kur 1977 m. sureng\xc4\x97 tris vargon\xc5\xb3 koncertus. 1978 m. septynis koncertus sureng\xc4\x97 Europoje ir vien\xc4\x85 Los Alamos, New Mexico. 1992 m. vargon\xc5\xb3 koncert\xc4\x85 sureng\xc4\x97 Westwood Village, Kalifornijoje, taip pat koncertavo Vokietijoje, Belgijoje, Austrijoje, Skandinavijoje, Australijoje, Kolumbijoje, Izraelyje. Nuo 1998 m. kasmet koncertuoja Lietuvoje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'